LT Europos Sąjungos oficialusis leidinys C 257/54

Paraiškos paskelbimas pagal Tarybos reglamento (EB) Nr. 510/2006 dėl žemės ūkio produktų ir maisto produktų geografinių nuorodų ir kilmės vietos nuorodų apsaugos 6 straipsnio 2 dalį

(2007/C 257/17)

Šis paskelbimas suteikia teisę užprotestuoti paraišką pagal Tarybos reglamento (EB) Nr. 510/2006 (1) 7 straipsnį. Prieštaravimo pareiškimas Komisijai turi būti pateiktas per šešis mėnesius nuo paskelbimo datos.

SANTRAUKA

TARYBOS REGLAMENTAS (EB) Nr. 510/2006

„CIPOLLOTTO NOCERINO“

EB Nr. IT/PDO/005/0453/10.03.2005

SKVN ( X ) SGN ( )

Ši santrauka, kurioje pateikiami pagrindiniai produkto specifikacijos elementai, yra parengta tik informacijai.

1. Kompetentinga valstybės narės įstaiga:

Pavadinimas Ministero delle Politiche agricole e forestali Adresas Via XX Settembre, 20 I-00187 Roma Telefonas (39) 06 481 99 68 Faksas (39) 06 42 01 31 26 El. paštas qpa3@politicheagricole.it

2. Pareiškėjų grupė:

Pavadinimas Comitato promotore per la registrazione D.O.P. «Cipollotto Nocerino» Adresas Via Fucilari, 28 (presso CONFAS) I-84014 Nocera Inferiore (SA) Telefonas (39) 338 77 311 23 Faksas (39) 081 92 64 77 El. paštas bulleri@email.it Sudėtis: gamintojai ir (arba) perdirbėjai ( X ) kiti ( )

3. Produkto rūšis:

1.6 klasė. Švieži arba perdirbti vaisiai, daržovės ir javai, nurodyti I priede — svogūnai.

4. Specifikacijos aprašymas:

(Reglamento (EB) Nr. 510/2006 4 straipsnio 2 dalyje nurodytų reikalavimų santrauka)

4.1. Pavadinimas: „Cipollotto Nocerino“

4.2. Aprašymas: SKVN „Cipollotto Nocerino“ taikoma Allium Cepa L. veislės svogūnui, dvimečiam žoliniam augalui. Naudojimui skirtas produktas privalo turėti šias ypatybes: Gumbas: skonis: šiek tiek saldus, visiškai neaštrus, savito skonio ir aromatingas; forma: cilindro, kiek storesnis ties apačia; spalva: išorinis ir vidinis lukštai yra visiškai balti; gumbo dydis: nuo 1 iki 5 cm; drėgmės kiekis: virš 92 %.Laiškai: spalva: tamsi melsvai žalia su specifiniu žydrai pilku atspalviu; forma: siauras ir ilgas, tuščiaviduris, cilindro formos, smailus. Pardavimui skirti „Cipollotto“ svogūnai turi būti nesugedę, nesmulkinti, be jokių matomų pašalinių medžiagų, nepažeisti, be tuščiavidurių kotelių, be parazitų, be normos ribas viršijančios drėgmės, be pašalinio kvapo ir (arba) skonio, be išorėje matomų daigų, neperaugę, tvirti ir kieti. Svogūnas gali turėti šaknų kuokštus arba jų neturėti, būti su visais laiškais arba jie gali būti nupjauti iki įvairaus ilgio.

4.3. Geografinė vietovė: „Cipollotto Nocerino“ auginamas visame Salerno provincijoje esančios Agro Nocerino teritorijos Sarno slėnio baseine ir Neapolio provincijos pietvakarinėje dalyje. Produkto specifikacijoje yra išvardytos savivaldybės, kuriose auginami svogūnai.

4.4. Kilmės vietos įrodymas: Kontrolė vykdoma visais gamybos etapais, kiekvienu atveju dokumentais įforminant gaunamus ir išvežamus produktus. Tokiu būdu ir specialiuose kontrolės įstaigos registruose įregistruojant gamintojus, dirbamos žemės sklypus ir pakuotojus, užtikrinamas produkto atsekamumas (nuo vienos gamybos grandinės galo iki kito, abiem kryptimis). Produkto specifikacijoje ir atitinkamame kontrolės plane nurodyta, kad visus tinkamai įregistruotus fizinius ir juridinius asmenis kontroliuos kontrolės įstaiga. Kontrolės įstaigai nustačius pažeidimą, net jei jis būtų pastebėtas tik viename gamybos grandinės etape, produktas negali būti parduotas su saugoma kilmės vietos nuoroda „Cipollotto Nocerino“.

4.5. Gamybos būdas: Specifikacijoje be kita ko nurodyta, kad „Cipollotto“ būtina auginti atvirame lauke. Žemė turi būti suariama ne giliau kaip 40 cm, tuomet išpurenama kultivatoriumi, kad dirva būtų paruošta sėjai. Didžiausias augalų tankis — 200 augalų/m2, o sodinant laikomasi tokio išdėstymo: 20–35 cm tarp eilių ir 10–15 cm tarp augalų. Naudojamos sėklos nukuliamos tik iš sėklojų, užaugintų ir atrinktų geografinėje vietovėje, aprašytoje produkto specifikacijos 3 straipsnyje. Ištisus metus sėklos gali būti auginamos šiltlysvėse arba sėjamos tiesiai į dirvą. Kai sėjinukai pasiekia 14–16 cm aukštį, jie persodinami. Laistoma atsižvelgiant į sezonines oro sąlygas: vasarą augalai laistomi 3–4 kartus per savaitę. Pasodinus augalus juos reikia patręšti, dar kartą tręšti reikia šiems išleidus daigus, o piktžoles naikinti prieš sėjimą ir po jo arba prieš persodinimą ir po jo, naudojant herbicidus. Siekiant užtikrinti kokybę, atsekamumą ir kontrolę, apdoroti ir pakuoti būtina nustatytoje vietovėje.

Norint išvengti paskesnio svogūnų apgadinimo, dėl kurio sumažėtų tinkamų parduoti produktų kiekis ir pirmiausia būtų pakenkta visos partijos kokybei, yra labai svarbu tas operacijas atlikti per trumpą laiką, kol svogūnas dar turi visą ląstelių turgorą: svogūnų lukštą galima lupti tik tuomet, kai svogūnai yra geriausios fiziologinės būklės — tada galima pasiekti geriausią rezultatą. Siekiant įrodyti, kaip svarbu apdorojimo vietoje atlikti apdorojimo ir pakavimo operacijas per trumpą laiką, reikėtų pažymėti, kad „Cipollotto Nocerino“ svogūnai valgomi žali ir švieži, o pagrindinės savybės, darančios juos išskirtiniais, aukščiausios kokybės produktais (kvapas, skaisti spalva, subtilus audinys, sultingumas, traškumas, kietumas) būtų nepataisomai sugadintos, jeigu būtų atliekami bet kokie papildomi apdorojimo veiksmai ir (arba) jie būtų vežami į kitą apdorojimo vietą.

4.6. Sąsajos su geografine vietove: Yra įrodymų, kad Sarno baseine šie svogūnai auginti daugiau nei prieš 2 000 metų: senovės Pompėjoje svogūnai pavaizduoti Sarnus Lararium — šventykloje larams, namų židinio globėjams. Istoriniuose šaltiniuose teigiama, kad viduramžiais „Cipollotto“ svogūnai buvo pardavinėjami kartu su apelsinais, citrinomis ir kaštainiais. Juos valgyti rekomenduota Salerno medicinos mokyklos žymiajame Hippocratica civitas veikale. Devynioliktojo amžiaus pabaigoje ir dvidešimtojo amžiaus pradžioje šie svogūnai paminėti ir aprašyti žymiausių sėklų augintojų agronomijos vadovėliuose ir kataloguose. Nuo to laiko baltaspalvių svogūnų auginimas užėmė svarbią vietą tos vietovės žemės ūkyje. Ištisus šimtmečius „Cipollotto“ svogūnų auginimą Sarno slėnyje skatino ypatingas dirvožemis ir visoje vietovėje vyraujančios klimato sąlygos. Pradinė, vėlesnė ir dabartinė dirvožemio struktūra yra idealus substratas „Cipollotto“ svogūnams, gerai augantiems lengvame, drėgname, vėsiame, gerai drenuotame dirvožemyje, kuriame nėra stovinčio vandens. Geologiniam Sarno slėnio formavimuisi turėjo įtakos kaimyninėse vietovėse esantys vulkanai; daug kartų išsiveržęs Vezuvijus yra dirvožemio stratifikacijos ir jo fizinio ir cheminio derinio padarinys. Vezuvijus paskleidė po vietovę pelenus, mineralines medžiagas ir lapilius, kurie papildė dirvožemį maistingomis medžiagomis ir sukūrė natūralią ir veiksmingą drenažo sistemą.

Kitas vietos auginimo sąlygoms reikšmės turintis aspektas yra apšvietimo trukmė: palankus šviesiojo ir tamsiojo paros laiko pasiskirstymas turi teigiamos įtakos geresniam lelijinių šeimos augalų augimui ir greitesniam galvučių formavimuisi, nes jis paskatina augalo antžeminių dalių (laiškų ir kt.) ir požeminių dalių harmoningą augimą — ši ypatybė (šalia kitų veiksnių) padeda susuformuoti augalų organoleptinėms ir morfologinėms savybėms bei prisideda prie natūralaus galvučių baltėjimo.

Švelniam klimatui, būdingam centrinei Viduržiemio regiono daliai, teigiamos įtakos turi vietovės orogenezė, nes Picentini, Lattari ir Vezuvijaus kalnai apsaugo nuo vėjų iš šiaurės rytų iki pat vakarų, per visus metus sudarydami idealias, vidutiniško, ne per karšto klimato sąlygas. Šiuos aplinkos veiksnius papildo žmogiškasis veiksnys: Per šimtmečius įgyta vietos ūkininkų, kurie naudojo tik rankinius auginimo metodus (persodinimas rankomis, lukštų šalinimas, sėklos dauginimas), patirtis įrodo, kaip stipriai susijęs produktas, augintojas ir vietovė, ir kaip toks derinys gali suteikti produktui šias išskirtines savybes ir neabejotiną reputaciją.

4.7. Kontrolės įstaiga:

Pavadinimas CSQA Certificazioni S.R.L. Adresas Via San Gaetano, 74 I-36016 Thiene (VI) Telefonas (39) 0445 31 30 11 Faksas (39) 0445 31 30 70 El. paštas csqa@csqa.it

4.8. Ženklinimas etiketėmis: „Cipollotto“ svogūnai turi būti supakuoti taip, kad būtų tinkamai apsaugoti. Ant pakuočių turi būti ši išorėje matoma informacija, įskaitomai ir nenuplaunamai užrašyta toje pačioje pusėje sugrupuotomis raidėmis:„Cipollotto Nocerino“ ir „Denominazione Origine Protetta“ arba akronimas „D.O.P.“. Ant kiekvienos pakuotės turi būti identifikavimo ženklas, t. y. logotipas, susijęs su saugoma kilmės nuoroda, taip pat informacija apie augintoją ir (arba) pakuotoją (ši informacija gali būti pateikta nurodant kodą); produkto komercines savybes: aukščiausioji klasė — I klasė; pagal galiojančias taisykles nurodytą pakuotėje esančio produkto kiekį. Logotipas yra apskritimo formos, kuriame pavaizduoti trys elementai: stilizuotas „Cipollotto“ svogūnas: baltas, su juodu šešėliu cilindro formos svogūnas (galvutė) ir du ilgi žalios spalvos laiškai. Antrasis elementas — kairėje logotipo pusėje, po „Cipollotto“ svogūnu pavaizduota žalios spalvos stilizuota S raidė, šiek tiek palinkusi į dešinę. Trečiasis elementas sudarytas iš žodžių „Cipollotto Nocerino“, esančių dešinėje logotipo pusėje ir prasidedančių ties centrine S raidės dalimi. Išsamus logotipo aprašymas pateiktas produkto specifikacijoje. Produktai, kuriuos gaminant panaudota SKVN „Cipollotto Nocerino“, net jeigu jie apdoroti ir perdirbti, gali būti parduodami pakuotėse, ant kurių pateikta nuoroda į SKVN be Bendrijos ženklo, su sąlyga, kad:

patvirtintas SKVN „Cipollotto Nocerino“ yra vienintelis atitinkamos produktų grupės komponentas;

SKVN „Cipollotto Nocerino“ naudotojai turėtų įgaliojimus, kuriuos suteikė intelektinės nuosavybės teisės, atsiradusios įregistravus SKVN „Cipollotto Nocerino,“ turėtojai, susibūrę į konsorciumą prižiūrint Žemės ūkio, maisto ir miškų ministerijai. Konsorciumas taip pat atsako už tinkamą tokių naudotojų registraciją ir už tai, kad saugoma nuoroda būtų tinkamai naudojama. Jei toks priežiūros konsorciumas neegzistuoja, šias pareigas vykdo Žemės ūkio, maisto ir miškų ministerija, kaip už Reglamento (EB) Nr. 510/2006 įgyvendinimą atsakinga nacionalinė institucija.

(1) OL L 93, 2006 3 31, p. 12.